VBS kan groot kopseer word vir ANC, RamaphosaPres. Cyril Ramaphosa (14 Maart 2018) Foto: GCIS Die ineenstorting van die VBS Bank (die eertydse Venda Bouvereniging) gaan die meeste probleme vir die EFF veroorsaak, maar ook vir pres. Cyril Ramaphosa; en vir die ANC kan dit ŉ massiewe hoofpyn wees. Die skandaal en die verlies of gedeeltelike verlies aan spaargeld van die armste inwoners in die armste provinsie verteenwoordig min of meer die ergste vrese van die plattelandse arm kiesers wie se stemme die ANC bitterlik nodig sal hê vir aanstaande jaar se verkiesing. Boonop word bewerings nou gemaak dat Ramaphosa lank voor die tyd geweet het van die gemors by VBS Bank en tydens ŉ vergadering met iemand wat dit by hom aangemeld het toe hy nog adjunkpresident en leier van die ANC was, onderneem het om op te tree, maar niks gedoen het tydens die Zuma-bewind nie. Khusela Diko, woordvoerder van die presidensie, ontken tans dat hulle ŉ amptelike rekord van so ŉ ontmoeting het, maar haar verontskuldiging vul geen gaatjies nie, want nie alle ontmoetings is amptelik nie. Die bewerings oor Ramaphosa strook met die DA se weergawe dat Ramaphosa ŉ gewillige medereisiger was wat niks gedoen het om die vergrype van die Zuma-era te verhoed nie, en dat die deler so goed as die steler is. Mmusi Maimane. Foto: ANA Die DA-leier, Mmusi Maimane, het dan ook reeds aangedui dat hy Ramaphosa daaroor gaan vaspen tydens die volgende parlementêre vraesessie. Daarby sit die ANC in Limpopo in die onbenydenswaardige situasie dat verskeie van sy provinsiale top-leiers, insluitend die provinsiale tesourier, regstreeks geïmpliseer word as oortreders in die verslag. Dat die ANC die krisis besef, blyk daaruit dat verskeie lede van die organisasie se nasionale uitvoerende komitee (NUK) reeds na Limpopo gestuur is om die krisis te probeer hanteer. Dringende vergaderings word nou in Limpopo gehou om vas te stel wat presies gebeur het, wie skuldig is en watter optrede die ANC intern gaan volg. Dat die skandaal juis nou rugbaar geword het, is spesifiek ongeleë vir Ramaphosa in die naweek waartydens hy, soos elders vandag in Maroela Media berig, op die voorvoet gaan in die verkiesingstryd in KwaZulu-Natal, net om in Limpopo op die agtervoet gedwing te word.